Denne mannen står mellom Oilers og ny NM-finale
ARTIKKELEN ER OVER TRE ÅR GAMMEL Storhamar-målvakt Oskar Östlund har storspilt og står med en redningsprosent på 94,1 så langt i sluttspillet. – Jeg hører at det var sånn også i fjorårets finale: 3-3 etter seks kamper og avgjørende i Stavanger. Denne gang får jeg håpe at vi kan «knyte sekken», sier målvakten fra Gävle. I fjor vant nemlig Oilers den syvende og avgjørende kampen og tok kongepokalen. Denne gang handler det om retten til finale mot Lørenskog. Les også: Roy Johansen etter 1-2 for Russland: - Jeg er veldig fornøyd. Storhamar vant 3-0 på Hamar torsdag og utlignet altså til 3-3 i matcher. Oilers hadde 39 skudd, og Östlund reddet alle. – Vi har hatt bra forsvarsspill, som har gjort det enklere for meg. Laget har spilt tett og bra defensivt, sier Östlund. På Oilers’ hjemmesider er trener Petter Thoresen klokkeklar: – Vi må gjøre arbeidsforholdene verre for Oskar Östlund enn tilfellet var torsdag. Les også: Slipper å takke hverandre for kampen i hockeysluttspillet. – Kommer de til å klare det? – Jeg håper vi skal klare å avgjøre på bortebane. Det kommer mange fra Hamar. Oskar Östlund kom til Hamar sist sommer etter to sesonger på nivå to i Østerrike. Han er et produkt av Brynäs’ velrenommerte akademi og trives godt i Hamar. – Både Gävle og Hamar er hockeybyer. Støtten fra supporterne på Hamar er faktisk enda bedre enn det jeg trodde. Vi hadde vel 3900 tilskuere i snitt i serien og ligger på nesten 5000 i sluttspillet. Det er «ufattbart», sier Oskar Östlund. Les også: Storhamars svenske toppscorere senket Oilers. Han var henvist til benken i starten av sluttspillet, da Robert Hestmann spilte godt. Men i de siste kampene mot Sparta og siden i de seks kampene mot Oilers har Östlund imponert. Nå avslører han for VG at det ligger an til Storhamar også neste vinter: – Vi er i prinsippet enige, men vi avventer til sluttspillet er over, sier han om en ny kontrakt med Storhamar. Les også: Lørenskog til finalen: - Vi er sultne på det gullet. – Hvordan havnet du på det norske innlandet? – Jeg sa til agenten min at jeg ville spille på høyere nivå, og Norge, Danmark og Allsvenskan var aktuelle. Rett etterpå dukket muligheten med Storhamar opp. Jeg føltes bra. Jeg hadde hørt mye bra om hockeytemperaturen der. Interessen er så stor i Hamar at kampen skal vises på den nye kuben i CC Amfi lørdag kveld. – Drømmen er å ha flere folk i CC Amfi enn i DNB Arena, sier arrangementsansvarlig Stein Onsrud til HA. Med det mener altså at han håper på flere folk på storskjerm-overføring på Hamar enn på selve kampen i Stavanger.
Lørdag kveld går den avgjørende NM-semifinalen mellom Oilers og Storhamar. Denne 24 år gamle svensken kan komme til å ødelegge festen for Stavanger-publikumet.